Maandagoggend: 12 Maart 2018 - Weather Forecasting for South Africa
Maandagoggend: 12 Maart 2018
Sedert middernag was dit hoofsaaklik 'n paar plekke vanaf Warden tot op die KZN noord-kus wat 'n klompie buie en storms gekry het. Op die foto is daar nog so een laaste bui oor die suid-oostelike dele van Swaziland. (sien groen omkring) Newcastle staan op 6.6mm, Vryheid op 5.8mm en dan is daar suid van Jozini 10.0mm. Dan was daar ook sedert middernag sowat 10.2mm in die Piet Retief streek.
Die res van die land meestal droog vanoggend, en daar is nog meer plekke wat 10 C en laer aangeteken het vanoggend. Dit is nie buite die norm ,,koud'' vir Maart nie, histories is dit baie naby aan die norm.
Ja daar kan sekerlik een of twee hittestorms voorkom later vanmiddag en vannag maar sal meestal beperk wees tot die hoëveld en die noordelike dele van KZN. Enkele los storms oor die oostelike dele van die Oos-Kaap is ook nie onmoontlik nie. Minder vog beskikbaar in die noord-ooste van Botswana, waar ek hoop die reën bly weg vir 'n paar dae sodat die manne kan begin plant, tot nou toe was dit nog te nat….
Dit is nou ook nie meer noemenswaardig nie, die koue fronte bly suid van die land deurgly en ek is maar erg bekommerd oor die Kaap se reën die seisoen wat kom, ek sê nie glad geen reën nie, maar ek sê maar net weer norm reën in die Kaap is lankal nie meer genoeg nie. Daar is weer iets aan die ..kook'' meestal in die bolug ver suid-wes van die Kaap, maar ook die stelsel lyk nie na veel in die week wat kom nie…
Ons beweeg nou vinnig nader aan die 21-22ste Maart, dan is dit amptelik herfs… en moet ons verwag dat nagtemperature al laer gaan neig oor die volgende week of twee……
Vir die wat wonder oor die foto met die groen agtergrond, dit is 'n foto wat vure wys, geen geel of rooi kolle beteken daar is geen groot vure wat uitgebreek het nie... Dit is nou nog brandseisoen in die Kaap en dit is nou al 'n paar dae in 'n ry wat daar geen makro vure waargeneem is nie, en ja ek weet van een of twee kleiner vure, maar meetsal beheerbare toestande... Hou dit so......